Boervrou aangerand ná lokvalArgieffoto: Reint Dykema Kapt. Charlize van der Linde, woordvoerder van die polisie, het aan Maroela Media gesê Hennie Holtzhauzen (80), van die plaas Jacobsval, het omstreeks 21:00 opgemerk die veld ongeveer 500 m van sy huis brand en hy het uitgehardloop om dit te gaan blus. “In die haas om uit te kom, het hy die deur oopgelos en dit is toe dat die vier aanvallers in die huis ingekom het,” het Van der Linde gesê. “Holtzhauzen se vrou is in ŉ rolstoel en die aanvallers het haar erg aangerand, gewurg en gedreig. Almal het balaklawas gedra en een van hulle het ŉ vuurwapen gehad.” Volgens Van der Linde het die aanvallers die kluissleutel in die hande gekry en ŉ .223-jaggeweer en ŉ onbekende bedrag kontant gebuit. Hulle het daarna te voet gevlug en die vrou het haar man gebel om hulp te ontbied. “Die polisie is tans nog op die toneel besig om die spore te volg. Niemand is nog in hegtenis geneem nie,” het sy gesê. Van der Linde kon nie onmiddellik die naam en ouderdom van Holtzhauzen se vrou bevestig nie, aangesien sy nog te getraumatiseerd was om ŉ verklaring aan die polisie af te lê. ŉ Saak van huisroof word ondersoek.